รู้จัก FINNIX แอปปล่อยกู้รายย่อย ที่เข้ามาล้มเงินกู้นอกระบบ
FINNIX เข้ามาสู้กับสินเชื่อนอกระบบอย่างไร ลงทุนแมนจะเล่าให้ฟัง
8 มี.ค. 2566

รู้จัก FINNIX แอปปล่อยกู้รายย่อย ที่เข้ามาล้มเงินกู้นอกระบบ /โดย ลงทุนแมน
แม้ปัจจุบันจะมีคนจำนวนมาก ที่ไม่สามารถเข้าถึงแหล่งเงินกู้จากธนาคารพาณิชย์ได้ เพราะติดเงื่อนไขสำคัญ อย่างเช่น เอกสารในการยื่นกู้ และฐานรายได้ที่ต่ำ
แต่ประเทศไทย กลับเป็นประเทศที่มีหนี้ครัวเรือนสูงถึง 90% ของ GDP ซึ่งสูงเป็นอันดับที่ 11 ของโลก
ซึ่งหนี้ที่สูง ส่วนหนึ่งมาจากการกู้เงินนอกระบบ ที่มีอัตราดอกเบี้ยสูงถึงระดับ 20% ต่อเดือน
แต่รู้หรือไม่ว่า มีแอปพลิเคชันปล่อยกู้ที่ชื่อ FINNIX หนึ่งในฟินเทคสตาร์ตอัปจาก SCBX กำลังเข้ามาเป็นคู่แข่งสินเชื่อนอกระบบในไทย
FINNIX เข้ามาสู้กับสินเชื่อนอกระบบอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ประเทศไทยถือว่าเป็นประเทศที่มีคนกู้ยืมเงินสูงมาก นอกจากตัวเลขหนี้ครัวเรือนที่สูงจนติดอันดับโลกแล้ว
เรายังเห็นได้จาก การเติบโตของธุรกิจปล่อยกู้ ที่อยู่นอกการกำกับดูแลจากธนาคาร หรือ Non Bank ซึ่งมีมูลค่าบริษัทสูงมากในช่วงก่อนหน้านี้
แม้แต่ SCB ธนาคารระดับประเทศ ก็ส่งแอปพลิเคชัน ที่มีชื่อว่า FINNIX เข้าสู่ตลาดสินเชื่อ Non Bank โดยอยู่ภายใต้ชื่อ บริษัท มันนิกซ์ จำกัด ฟินเทคสตาร์ตอัป ที่เกิดจากการร่วมทุนกันระหว่าง กลุ่มเอสซีบี เอกซ์ (SCBX Group) และกลุ่มอบาคัส (Abakus Group) ฟินเทคยูนิคอร์น จากประเทศจีน
FINNIX จะโฟกัสไปที่กลุ่มสินเชื่อนอกระบบเป็นหลัก เนื่องจากบริษัทมองเห็นช่องว่างของการกู้เงินนอกระบบ ที่มีอัตราดอกเบี้ยสูงถึง 20% ต่อเดือน
โดยแอปพลิเคชันนี้จะช่วยให้คนในประเทศสามารถเข้าถึงแหล่งเงินกู้ที่ถูกกฎหมายและดอกเบี้ยต่ำ
ซึ่งสิ่งที่ทำให้ FINNIX น่าสนใจ ก็คือการเป็นแอปพลิเคชันปล่อยกู้ ที่ให้บริการผ่านโทรศัพท์มือถือ จึงไม่จำเป็นต้องมีสาขาและพนักงานบริการเหมือนคู่แข่งรายอื่น ๆ
แม้แต่การวิเคราะห์สินเชื่อก็มีการนำเทคโนโลยีปัญญาประดิษฐ์ (AI) และมาชีนเลิร์นนิง (ML) มาตรวจสอบข้อมูลลูกค้า ผ่านการใช้จ่ายจากบัญชีธนาคารของ SCB และประเมินความเสี่ยงของลูกค้า โดยไม่ต้องใช้แรงงานคน ทำให้มีต้นทุนต่ำกว่าตลาด
เมื่อต้นทุนต่ำ FINNIX จึงสามารถปล่อยกู้ด้วยดอกเบี้ยที่ต่ำกว่าคู่แข่งได้ โดยสินเชื่อสำหรับกลุ่ม Personal Loan หรือสินเชื่อที่ไม่มีหลักประกัน แต่มีเอกสารแสดงรายได้ จะมีอัตราดอกเบี้ยที่ต่ำ เพียงแค่ 4.99% ต่อปี
ในขณะที่ Non Bank รายอื่น ปล่อยสินเชื่อประเภทนี้ ด้วยอัตราดอกเบี้ยสูงถึง 25% ต่อปี
นอกจากคนที่มีรายได้ประจำแล้ว FINNIX ยังปล่อยกู้ให้กับกลุ่มที่มีรายได้ต่ำ และไม่มีฐานเงินเดือน แต่สินเชื่อของลูกค้ากลุ่มนี้ จะมีอัตราดอกเบี้ยเท่ากับ Non Bank รายอื่น ๆ ในตลาด คือ 33%
แล้วที่ผ่านมา ธุรกิจปล่อยกู้ของ FINNIX เติบโตขนาด
ไหน ?
เราลองมาดูงบการเงินของบริษัท มันนิกซ์ จำกัด ว่าเป็นอย่างไรกันบ้าง
ปี 2563 รายได้ 24.27 ล้านบาท ขาดทุน 87.82 ล้านบาท
ปี 2564 รายได้ 563.05 ล้านบาท กำไร 16.07 ล้านบาท
โดยในปี 2564 แอปพลิเคชัน FINNIX มียอดการดาวน์โหลดมากกว่า 3.5 ล้านครั้ง
จะเห็นได้ว่าในช่วงแรกนั้น บริษัทขาดทุนเกือบ 90 ล้านบาท แต่ผ่านมาแค่ 1 ปี บริษัทกลับมีรายได้เติบโตกว่า 22 เท่า และสามารถพลิกจากขาดทุนกลับมาเป็นกำไรได้
และสิ่งที่ทำให้ SCBX ขยายตัวเข้ามารุกธุรกิจปล่อยกู้ของกลุ่ม Non Bank ก็เพราะธุรกิจนี้มีโอกาสเติบโตสูง จากการเจาะตลาดใหม่ ที่ยังไม่มีรายใหญ่ในตลาดลงมาเล่น
ซึ่ง SCBX ก็มีแผนที่จะนำบริษัท มันนิกซ์ จำกัด เข้าจดทะเบียนในตลาดหลักทรัพย์
และอาจประสบความสำเร็จเหมือนที่เคยเกิดขึ้นกับธนาคารกรุงไทย หรือ KTB ที่แยกบริษัทลูกที่เป็น Non Bank อย่างบัตรเครดิต KTC เข้ามาจดทะเบียนในตลาดหุ้น จนปัจจุบันมีมูลค่าบริษัทมากกว่าครึ่งหนึ่งของ KTB ที่เป็นบริษัทแม่ไปแล้ว
และหาก FINNIX ประสบความสำเร็จ ก็จะดึงดูดให้ผู้เล่นรายอื่น ๆ เข้าสู่ตลาดสินเชื่อรายย่อยมากขึ้น ทั้งกลุ่มที่มีรายได้ต่ำ และกลุ่มที่ไม่มีเอกสาร หรือแหล่งที่มาของรายได้ที่ชัดเจน (Nano-Finance)
ซึ่งที่ผ่านมาทั้งสองกลุ่ม ส่วนใหญ่ไม่สามารถเข้าถึงสินเชื่อในระบบที่มีคุณภาพ จึงต้องหันไปพึ่งพาสินเชื่อนอกระบบที่ไม่มีการกำกับดูแล อีกทั้งยังมีอัตราดอกเบี้ยสูงมาก จนหลายครั้งที่ลูกหนี้ไม่สามารถปลดหนี้ได้ เพราะมีกำลังผ่อนจ่ายได้แค่ดอกเบี้ยเท่านั้น
หมายความว่า สินเชื่อนอกระบบที่เป็นปัญหาเรื้อรังของสังคมไทย กำลังถูกแก้ไขด้วยบริษัทที่ใช้เทคโนโลยีปลดล็อกตัวเองแล้วมาปล่อยกู้
พ่อค้าแม่ค้าที่ต้องการเงินกู้ จากเดิมที่คอยหยิบยืมหรือกดเบอร์โทรหาสินเชื่อเงินด่วนที่พบเห็นตามใบปลิว
ก็จะเปลี่ยนเป็นกดขอสินเชื่อในแอปพลิเคชัน ซึ่งน่าเชื่อถือมากกว่า ปลอดภัยมากกว่า แถมดอกเบี้ยยังต่ำกว่าเดิมอีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-